РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/71-25

2. јун 2025. године

Б е о г р а д

ЗАПИСНИК

27. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 2. ЈУНА 2025. ГОДИНЕ

Седница је почела у 11,00 часова.

Седници је председавао Верољуб Арсић, председник Одбора.

Седници су присуствовали чланови Одбора: Ана Белоица Мартаћ, Светлана Милијић, Тијана Давидовац, Ненад Крстић, Војислав Вујић, Ило Михајловски, Душан Никезић и Пеђа Митровић.

Седници су присуствовали заменици чланова Одбора Жељко Ребрача (заменик Николе Радосављевића) и Јасмина Палуровић (заменик члана).

Седници нису присуствовали чланови Одбора Душан Бајатовић, Акош Ујхељи, Бранко Павловић, Мирослав Алексић, Ненад Митровић, Владимир Јелић, као ни њихови заменици.

Седници су присуствовали и представници Државне ревизорске институције: Марија Обреновић, потпредседник и вршилац функције председника Савета Државне ревизорске институције, Невенка Бојанић, Љиљана Димитријевић и Маријана Симовић, чланови Савета Државне ревизорске институције, Маја Лакићевић, секретар Државне ревизорске институције, Гордана Узелац, овлашћени државни ревизор, и Весна Павловић, радно место за односе са јавношћу.

На предлог председника, Одбор је, већином гласова (девет гласова за, један уздржан), утврдио следећи

Д н е в н и р е д :

1. Разматрање Извештаја о раду Државне ревизорске институције за 2024. годину, који је поднела Државна ревизорска институција (број 02-611/25 од 31. марта 2025. године)

**ПРВА ТАЧКА ДНЕВНОГ РЕДА:** Разматрање Извештаја о раду Државне ревизорске институције за 2024. годину, који је поднела Државна ревизорска институција (број 02-611/25 од 31. марта 2025. године)

Председник Одбора подсетио је присутне чланове и заменике чланова Одбора да је чланом 43. став 1. тачка 1) и чланом 45. Закона о државној ревизорској институцији прописано да Државна ревизорска институција подноси Народној скупштини годишњи извештај о свом раду, најкасније до 31. марта текуће године, као и да је Државна ревизорска институција, поступајући у складу са напред наведеним одредбама, поднела Народној скупштини Извештај о раду за 2024. годину, који је у писарници Народне скупштине заведен под бројем 02-611/25 од 31. марта 2025. године.

Марија Обреновић, потпредседник и вршилац функције председника Државне ревизорске институције, представила је Извештај о раду ове институције за 2024. годину, истичући да је програм ревизије за претходну годину у потпуности извршен, а најзначајнији ефекти су евидентирање имовине и обавеза у вредности већој од 902 милијарде динара, као и финансијски ефекти у виду уштеда и повећања прихода у износу од најмање 560,9 милиона динара.

Истакла је значајне измене Закона о накнадама за коришћење јавних добара, чиме је омогућено добијање тачних података о обвезницима накнада, што ће у наредном периоду утицати на ефикаснију наплату. Навела је да је током 2024. године ДРИ издала укупно 606 ревизорских извештаја, контролисала 316 субјеката ревизије. Такође, истакла је да је износ неправилности пословања у области јавних набавки био 108,22 милијарде динара.

У свом излагању Марија Обреновић навела је и да су недовољно уређени начини евидентрирања непокретности у Србији, као и правила за евидентирање промена на имовини, што утиче на потпуност и поузданост финансијских извештаја и указала на потребу уређења тих питања законом или подзаконским актима.

У дискусији поводом ове тачке дневног реда учествовао је Душан Никезић, члан Одбора.

По закључењу дискусије, Одбор је приступио гласању.

На предлог председника, Одбор је једногласно (11 гласова за) одлучио да, на основу члана 238. став 2. Пословника Народне скупштине, поднесе Народној скупштини Извештај са Предлогом закључка поводом разматрања Извештаја о раду Државне ревизорске институције за 2024. годину.

Одбор је једногласно (11 гласова за) одлучио да предложи Народној скупштини да Предлог закључка поводом разматрања Извештаја о раду Државне ревизорске институције за 2024. годину размотри по хитном поступку, у складу са чланом 167. Пословника Народне скупштине.

За известиоца Одбора и представника предлагача на седници Народне скупштине одређен је Верољуб Арсић, председник Одбора.

Седница је завршена у 11,40 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић Верољуб Арсић